Rhebusfontein se sirkus ontaard in 'n regte sirkus! – Perdebytjie se nes
Posted on August 22, 2019 August 22, 2019 by perdebytjie
Rhebusfontein se sirkus ontaard in 'n regte sirkus!
Hierdie is 'n pretblog deur 'n paar bloggers en die skakel is hier https://fresh.inlinkz.com/p/556868f82eae403d9143258e74ee97b1
Na 'n suksesvolle openingsaand, wat erg formeel was vir 'n sirkus, word die tent in gereedheid gebring vir 'n spesiale vertoning vir alle Rhebusfonteiners en hul aanhangsels.
Dis 'n gewerskaf om alles reg te kry. Op die oog af lyk dit na 'n rustige prentjie, veral waar die olifante op die dorpsmeent langs die reuse tent, rustig smul aan maroelas van die takke van Vuurvliegie se maroelaboom, wat oor die heining hang. Hierdie vretery gaan nou al vir 'n paar dae lank aan en niemand het enige erg daaraan nie. Inteendeel, sirkusbaas P.T. Barnum, is maar te bly, want dis 'n besparing op kos vir hierdie reuse diere.
Die son sak en vol afwagting streep die inwoners en hul aanhangsels, na die imposante sirkustent. Una, met haar kat, Kieter, oor haar skouer gedrapeer soos 'n nertsstola, klou aan Danie, die bulhond en Cheeky, die keffende Chihuahua, se leibande. Hulle het haar omtrent heelnag wakker gehou van opgewondenheid oor die sirkusvertoning.
Scrapy se Trompiehond is ook aan 'n leiband, maar hy neem haar op sleeptou en tot haar verleentheid pirts-pirts hy sulke strale teen elke tentpaal en stoelpoot in sig. Bloedrooi van skaamte, met Porky-uil klouend aan haar skouer, vind sy darem 'n sitplek waar Trompie bietjie uit die oog is.
Camilla, geklee in 'n styfpassende katpak, wat die nodige kurwes beklemtoon, hang liefies aan Lorenzo se arm. Die man lyk erg verleë as sy kort-kort giggel en aan sy oorlob knibbel. Die twee duifies neem stelling in op die sagte stoele teen die arena. Camilla skuif styf teen Lorenzo se gespierde arm aan en leun haar kop koketterig op sy skouer.
Toortsie, Elané, Sonell, Hester, Trommeltjies en Perdebytjie het geen aanhangsels en sit rustig en knaag aan springmielies uit reuse kartonhouers. Nou en dan is daar slurpgeluide soos wat een van die ses behaaglik suig aan pienk koeldrank uit plastiekkoppies.
'n Brullende Harley Davidson stop in 'n stofwolk reg langs die tent en 'n hupse Tannie Frannie wip rats tot op die grond. In haar hand het sy 'n mandjie met broodrolletjies, wat heerlik warm gebroei word deur Lelik, haar baie lelike kat.
Positief vat hier en daar grond soos Billy Bok haar met sy horings op haar agterent klits.Gelukkig kry sy hom tot bedaring met een van die warm gebroeide broodjies uit Frannie se mandjie en kan hulle sitplekke inneem op die harde houtbankies agterlangs.
Virgo se kat, Floki, blaas en sis as sy vir Bondels met Pasella, die papegaai raaksien. Sy besluit om liewer naby die ingang te staan met Floki in haar arms. Vuurvliegie doen haar bes om Ringo, die pratende Schnauzer, se gebabbel te laat bedaar. Sy dreig dat sy een van Harpy, die Reuse-ooruil, se vere in sy keelgat gaan afdruk.
Woordnoot sit eenkant, vêr van almal af en kou heerlik aan 'n baie lewendige stuk bloukaas. Sy is hierdeur verseker van 'n hele blok sitplekke net vir haarself. Laastens kom Christa en haar drie brakkies, BB, Sobek en Shilo ewe ordentlik aangetrippel.
Skielik is daar 'n geroffel van tromme, die lug is vol van die geur van springmielies en strooi, die spanning laai op…
Die tentflap lig, die orkes begin speel en onder luide applous beur die groot grys lywe van vier olifante deur die nou tentopening. Die hanteerder klap sy sweep en die stomme reuse stap gehoorsaam na hul klein stoeltjies, waarop hulle gaan sit.Die musiek word al hoe harder en werk op na 'n hoogtepunt. Weer klap die sweep en die vier olifante gaan staan gelyk op hul voorpote met hul reuse agterstewes in die lug.
Skielik is daar 'n viervoudige trompetgeskal…'n stortbui van halfgegisde maroelas trek die hele tent vol. Orals is daar gille en chaos. Kartonne vol springmielies, halfgedrinkte plastiekglase met koeldrank en louwarm gebroeide broodrolle trek deur die lug , soos wat almal spaander om gelyk by die tentopeninge uit te kom.
Leibande verstrengel inmekaar soos die klomp viervoetiges hakskene klap buitetoe. Die paar katte skreeu soos maer varke en hol met oopgesperde naels die berge in. Die geveerdes hap na die gegisde maroelas en sluk dit soos knoppe weg…heel tevrede oor hierdie skielike manna uit die hemel. Billy Bok hardloop in 'n tentpaal vas en hol met 'n gedeelte van 'n stuk seil gespan oor sy horings, ook die berge in.
Skielik is alles stikdonker. P.T. Barnum trek 'n vuurhoutjie en 'n helse ontploffing laat die tent in ligte laaie.Gegisdemaroelagaswalms uit vier olifante is 'n goeie bron van energie en het net 'n klein vonkie nodig.
Gelukkig het geen dier of mens seergekry nie, maar die tent is tot as verbrand….
(Vuurvliegie sal die diere en geveerdes gaan troos in die grot waar hulle verskrik wegkruip).
66 Replies to "Rhebusfontein se sirkus ontaard in 'n regte sirkus!"
August 22, 2019 at 4:05 pm
Bwahahaha, dis nou 'n maroelamoewiese Rebusfontein storie dié. Perdebytjie, jy kan lekker stories spin. 🤣😂🤣😂
Jy kan nou die diere gaan gerusstel waar hulle in 'n grot wegkruip in die berge
Ek sal sodra almal hierdie verwerk het…..😂😂😂😂
August 22, 2019 at 4:11 pm
Bytjie gaan sit die post op daai inlinkz link
August 22, 2019 at 4:12 pm
August 22, 2019 at 4:22 pm
Mooi verhaal hoor.
August 22, 2019 at 5:39 pm
Dankie dat jy kom lees het,Suske.
August 22, 2019 at 4:28 pm
Jinne Bytjie het ek nou die stuk geniet. Dit was nou 'n ontploffing duidend, gelukkig net klank en nie 'n streep bollie nie…
August 22, 2019 at 5:42 pm
Ek lief ons Towerin stories, draaie en esse en …….
Hehe Bondels, ek het sommer bietjie stout gevoel!Bly jy het dit geniet.
Ek het lekker gelag, dit was so lekker om te lees, hou van jou stoute skoene…
Ag vaderland Perdebytjie en daar ruk die hele sirkus weer handuit. 😂😂😂😂
August 22, 2019 at 5:41 pm
Die Towerinne word nou op 'n ander spoor gerangeer.
August 22, 2019 at 5:54 pm
Daarvoor het jy omtrent gesorg 😁😁😁
August 22, 2019 at 7:46 pm
Dis wat 'n mens kan verwag met die Towerinne in die omtrek. 😂
August 23, 2019 at 5:18 am
Altyd een of ander chaotiese gedoente.
August 23, 2019 at 5:32 am
Nou is die sirkustent opgeblaas en wat nou? 👀
August 23, 2019 at 5:54 am
Nou neem Vuurvliegie die storie op 'n ander wending
Een fantastisch verhaal, begrijp niet alle details maar wel de grote lijnen 🙂
Ek is bly jy het dit geniet.Dankie dat jy kom lees het, Joke.
😀 Ag hoe lekker lees en lag ek nou! 😀
Bly ek kon jou laat lag, Frannie.
August 22, 2019 at 6:31 pm
Het is voor mij niet gemakkelijk om het verhaal te begrijpen, maar ik denk dat ik de grote lijnen wel snap. 😁
Je bent heel goed in humoristische verhalen Dina!
August 22, 2019 at 6:43 pm
Baie dankie Bea. Ek waardeer dit altyd as jy kom lees, al begryp jy nie alles nie.
August 22, 2019 at 7:45 pm
August 22, 2019 at 10:39 pm
Geewizz, daar brand die tent toe af! Waar gaan ons nou verder kyk. My popcorn het sommer in die honde se mae verdwyn in die verbygaan. Jy kan darem maar n lekker storie spin hoor. Jy inspireer my nou sommer ook om weer n slaggie my on-egte brein te gebruik, ha ha. Wat het van jou woefe geword? Kom hul nie saam met jou as jy in Rebus kuier nie?
August 23, 2019 at 5:21 am
My woewe is nog by die huis, waar hulle saans knus in manlief se arms aan die slaap raak…ook maar beter so, want hulle is nogal kwaai en sal net moleste maak op Rhebusfontein.
August 23, 2019 at 7:12 am
Trompie is ook nie eintlik n katliefhebber nie. Hy is heeltyd lus om hul te jaag. Hy moet maar altyd onder toesig wees.
Pingback: Diere drama oor 'n soustrein – Vuurvliegie se lekkervurigeaffêre
Whahahaha!!!! Daai blou kaas…hoe het jy geweet???? Ek vrek oor bloukaas. O nee, hemel Perdebytjie!!! Gelukkig het ons almal al kans gehad om ons rokke af te wys, want wat sou ons nou met daai fênsie dresses gemaak het, noudat die tent afgebrand het? Well done!
Die "lewendige" blou kaas – ek het nou sommer kliphard geskaterlag.
August 23, 2019 at 12:29 pm
Dis hoe ek daarvan hou, o my soul!
Ek is self lief vir bloukaas. Saam met salticracks.Karen herinner my die ander dag – my man het altyd ons kosblikke vooreberei toe ek, Karen en Oudste nog almal by Absa gewerk het. Ons het in daardie toringgeboue in die middestad gewerk en al die vloere is open plan, met honderde mense soos sardyne ingepak. So nou en dan het hy 'n paar blapse gemaak, soos die dag wat hy die blok bloukaas beetgekry en op ons toebroodjies gesit het. Die geur van die bloukaas! Dieselfde het gebeur met gekookte eiers en op 'n ander keer Redro Anchovy op die brood. Maar ons het darem nie honger gely nie 😁
August 23, 2019 at 1:43 pm
Ai toggie…daai reukie…ek koop by 'n kaasfabriek hier naby my nou deesdae "mature" cheddar wat met swart peper of allerhande heerlike goed gemaak word…..die Oom jaag my omtrent uit die huis uit as ek daai bakkie oopmaak, en dis nie eers blou nie!
August 23, 2019 at 1:47 pm
Julle twee laat my nou lekker lag!
Het nou net my houer oopgemaak en n hap gevat saam met n groot sluk wyn..njammies ..het nie eers salticrax nodig nie😂🤣
August 23, 2019 at 3:08 pm
August 23, 2019 at 3:13 pm
Ag, en ek hou van 'n goed beleë cheddar. Die rubber wat ons hier rond koop, smaak na niks.
August 23, 2019 at 4:18 pm
Hier is nou n ou wat kaas maak…Hester!!! Die mees awesomeste kase ooit!! En die prys is so awesome…
August 23, 2019 at 7:20 pm
Ek is brommergroen van jaloesie.
Ek sal met elke happie n ekstra
Nou weer te vinnig gewees…sal met elke happie een namens jou vat..so eet ons die ou kasie vinnig op!!
August 25, 2019 at 9:02 am
Ag dankie, jy is 'n goeie vriendin
August 23, 2019 at 2:21 pm
Dis nogal 'n verleentheid🤣🤣
August 23, 2019 at 3:16 pm
Sê ek jou.
August 23, 2019 at 12:30 pm
Ons sou nie vinnig genoeg kon hardloop met al daardie balrokke aan nie. Die bloukaas het jy iewers genoem in een van jou skrywes.Mens moet oppas wat jy skryf, hier is mense met lang geheues!🤣🤣🤣🤣
August 23, 2019 at 12:32 pm
Flippit…dis BAIE lank terug…jou geheue is verbasend goed!! LOL…gelukkig was die optrede verby, ek sou gehuil het as ek daai mooi rok geskeur het!
August 23, 2019 at 2:37 pm
Vuurvliegie het my laat weet jy hou van bloukaas!🤣
O wee…daai ding van mense met lang geheue…o my soul!!!
August 23, 2019 at 11:57 am
Dis nou vir jou 'n ding. 'n Opgeblaaste sirkustent. Die olifante het seker daai vertoning geniet.
August 23, 2019 at 12:31 pm
Ek dink daardie vertoning was 'n groot verligting vir die ollies… letterlik en figuurlik!🤣🤣
Hahaha, ja, ek kan dit verstaan. Wat nie huur betaal nie moet uit!
August 23, 2019 at 1:49 pm
August 23, 2019 at 2:11 pm
O genade wat n kattestrofe, dat ń maroela nou so potent kan wees😂😂😂😂😂. Bytjie jy moet darem onthou my Karolus is ook daar, maar hy is so ń rustige seuntjie. Hy het hom nou weer in ń nuwe trauma in geskrik. Ons sal nou ń dog/cat and bird whisperer moet bring Rebusfontein toe. Bietjie skindernuus, het julle gehoor Una het al haar beenhare in die ontploffing verloor. Ai, nou is haar roemryke dae getel. Hoop nie haar bene het gebrand nie. Die reuk was glo aller vreesliks toe die waterval hare verskroei, siestog🤔😥😥
August 23, 2019 at 2:19 pm
Jy is kostelik Trommeltjies!Ek het skoon van Karolus vergeet.Miskien was hy nie lus vir die sirkus nie.Ek dink Una is maar te bly dat die beenhaarstorie so goed geeindig het
August 23, 2019 at 8:03 pm
Dit wys net aan dat maroele sterker as springmielies is!
Arme tent. Lekker gelag.
August 24, 2019 at 4:44 am
Dankie dat jy kom lees het.
Moeilik om te vertaal, maar jy kan mooi stories vertel !!
Dankie dat jy kom lees het, Betty.
Dr Christa van Staden says:
August 24, 2019 at 1:32 pm
O my jitte! Was Una veilig?
Pingback: The show must go on … – Dr. Christa van Staden
August 25, 2019 at 4:48 am
Jy het nou so mooi aangesluit by die verhaal,Christa…welgedaan!
Ek staan verstom… Al hierdie wat gebeur het terwyl ek met my boude in die wildtuin sit!!! Welgedaan, Perdebytjie, en dankie tog die beenhare is af!💃